બોલિવૂડમાં ‘ગજની’ ફિલ્મથી ધમાકેદાર એન્ટ્રી કરવા છતાં સાઉથની સુપરસ્ટાર અભિનેત્રી આસિન બોલિવૂડમાં સારી કરિયર બનાવવામાં નિષ્ફળ રહી છે. આ ફિલ્મે બોલિવૂડને વધુ એક સુંદર ચહેરાની ભેટ આપી. ‘ગજની’ ફિલ્મમાં આસિનને જોયા બાદ દર્શકોએ વિચારી લીધું હતું કે આ અભિનેત્રી બોલિવૂડમાં ડાર્ક હોર્સ પુરવાર થશે. લોકોને તેની સુંદરતા અને એક્ટિંગ બંને પસંદ પડ્યાં. પ્રોડ્યૂસરોને પણ આસિનમાં રસ પડ્યો હતો, પરંતુ બોલિવૂડમાં આસિનની કરિયર રોકાઇ ગઇ છે. બોલિવૂડમાં સફળતા મેળવવાના તેણે ઘણા પ્રયાસ કર્યા, પરંતુ હજુ તેને જેવી સફળતા મળવી જોઇએ તેવી મળી નથી. તેણે બોલિવૂડમાં હિટ ફિલ્મો પણ આપી જ છે, પરંતુ તે ટોપ અભિનેત્રીઓના લિસ્ટમાં સામેલ થઇ શકી નથી. ‘ગજની’ બાદ ‘લંડન ડ્રીમ્સ’, ‘રેડી’. ‘હાઉસફુલ-2’, ‘બોલ બચ્ચન’, ‘ખિલાડી 786’ જેવી ફિલ્મો પ્રદર્શિત થઇ. ‘લંડન ડ્રીમ્સ’ ખરાબ રીતે પિટાઇ ગઇ. બાકીની ફિલ્મો થોડી ઘણી ચાલી.